CELEX: 62008TN0362
Language: ro
Date: 2008-08-28 00:00:00
Title: Cauza T-362/08: Acțiune introdusă la 28 august 2008 — IFAW Internationaler Tiershutz-Fonds/Comisia Comunităților Europene

22.11.2008   
            
            
               RO
            
            
               Jurnalul Oficial al Uniunii Europene
            
            
               C 301/42
            
         Acțiune introdusă la 28 august 2008 — IFAW Internationaler Tiershutz-Fonds/Comisia Comunităților Europene
   (Cauza T-362/08)
   (2008/C 301/72)
   Limba de procedură: engleza
   Părțile
   
      Reclamantă: IFAW Internationaler Tiershutz-Fonds GmbH (Hamburg, Germania) (reprezentanți: S. Crosby și S. Santoro, lawyers)
   
      Pârâtă: Comisia Comunităților Europene
   Concluziile reclamantei
   
               —
            
            
               Obligarea Comisiei să comunice Tribunalului scrisoarea din 15 martie 2000 din partea domnului Schröder, Cancelarul Germaniei, către domnul Prodi, Președintele Comisiei;
            
         
               —
            
            
               declararea deciziei atacate ca afectată de o eroare de drept și de erori vădite de apreciere și, în consecință, anularea acesteia; și
            
         
               —
            
            
               obligarea Comisiei Comunităților Europene la plata cheltuielilor de judecată efectuate de reclamantă în temeiul articolului 87 din Regulamentul de procedură al Tribunalului de Primă Instanță.
            
         Motivele și principalele argumente
   Prin Hotărârea din 18 decembrie 2007 pronunțată în cauza C-64/05 P (1), Curtea de Justiție a anulat Hotărârea Tribunalului din 30 noiembrie 2004, IFAW Internationaler Tierschutz-Fonds/Comisia (T-168/02, Rec., p. II-4135), de anulare a Deciziei Comisiei din 26 martie 2002 prin care s-a refuzat accesul la documentele solicitate de reclamantă prin cererea din 20 decembrie 2001, privind declasarea sitului Elbe din Hamburg, rezervă naturală protejată în temeiul programului Natura 2000, astfel cum s-a stabilit prin Directiva 92/43/CEE (2) a Consiliului, pentru extinderea uzinei existente Daimler Chrysler Aerospace GmbH în vederea asamblării finale a aeronavei Airbus A3XX. Prin urmare, în lumina hotărârii pronunțate de Curte în recurs, reclamanta și-a reînnoit cererea de acces la documentele solicitate, prin scrisoarea din 13 februarie 2008 iar, la 29 aprilie 2008, a efectuat o cerere de confirmare, în temeiul articolului 7 alineatul (4) din Regulamentul (CE) nr. 1049/2001 (3).
   Prin intermediul prezentei acțiuni reclamanta solicită, în temeiul articolului 230 CE, anularea Deciziei Comisiei din 19 iunie 2008, prin care se admite în parte cererea reclamantei și prin care i se refuză accesul la unul dintre documentele cu privire la care reclamanta a formulat o cerere în temeiul Regulamentului (CE) nr. 1049/2001 al Parlamentului European și al Consiliului.
   Reclamanta susține că prin aplicarea articolului 4 alineatul (1) litera (a) a treia liniuță din Regulamentul (CE) nr. 1049/2001 unei relații pur internă Uniunii Europene, Comisia a săvârșit o eroare de drept. Mai mult, reclamata susține că s-a săvârșit de către Comisie o eroare vădită de drept, prin considerarea faptului că respectivul conținut al scrisorii domnului Schröder era confidențial într-o asemenea măsură încât divulgarea acestuia ar pune în pericol politica economică a Germaniei și a altor state membre ale UE. În continuare, reclamanta afirmă că s-au săvârșit de către Comisie erori de apreciere prin considerarea faptului că divulgarea scrisorii ar compromite procesul decizional și, în cele din urmă, prin neconsiderarea faptului că interesul public primează față de natura confidențială a procesului decizional menționat.
   
      (1)  Hotărârea din 18 decembrie 2007, Suedia/Comisia și alții (C-64/05 P, Rec. 2007, p. I-11389).
   
      (2)  Directiva 92/43/CEE a Consiliului din 21 mai 1992 privind conservarea habitatelor naturale și a speciilor de faună și floră sălbatică (JO L 206, p. 7, Ediție specială, 15/vol. 2. p. 109).
   
      (3)  Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (OJ 2001 L 145, p. 43, Ediție specială, 01/vol. 3, p. 76).